# 1. Primeiros pasos

## Glosario

## Fenómeno xeolóxico

Definición:

  Proceso natural que ocorre na Terra como resultado da súa dinámica interna ou externa, e que pode causar cambios importantes na superficie e no interior terrestre.

Exemplo:

  Os volcáns, os sismos ou a modelaxe do relevo son fenómenos xeolóxicos importantes.

## Mapa xeolóxico

Definición:

  Mapa que mostra as diferentes rochas, a súa idade e as estruturas dun territorio, usando cores ou símbolos distintos para representalas.

Exemplo:

  O mapa xeolóxico da Península Ibérica mostra que está formada por rochas moi diferentes.

## ODS 2030

Definición:

  Os 17 Obxectivos de Desenvolvemento Sostible (ODS 2030) constitúen un chamamento universal á acción para poñer fin á pobreza, protexer o planeta e mellorar as vidas e as perspectivas das persoas en todo o mundo.

Exemplo:

  O obxectivo número 1 dos ODS 2030 é poñer fin á pobreza en todas as súas formas en todo o mundo.

## Xeosfera

Definición:

  Parte sólida da Terra constituída por diversas capas concéntricas, desde a superficie ata o interior terrestre.

Exemplo:

  A xeosfera ten un radio aproximado duns 6400 km.

# Exploremos a xeosfera!

Sabías que baixo os teus pés hai pistas que contan a historia da Terra? A través das rochas e minerais podemos descubrir como é o interior do planeta e como foi cambiando co paso do tempo.

As rochas e os minerais non só forman a paisaxe, senón que tamén son esenciais para a nosa vida diaria: están nos edificios, nos móbiles, nos lapis, nos vidros e mesmo nalgúns alimentos.

Observa o mapa xeolóxico de Galicia.

- Podes situar a túa vila ou cidade? Se tes dificultades para facelo, premer na icona inferior de "Apoio visual" pode ser de axuda.
- Que tipo de rochas hai debaixo do chan que pisas cada día?

Aínda que agora o mapa poida parecer complicado, ao rematar saberás recoñecer moitas desas rochas e comprenderás mellor as paisaxes de Galicia. Quizais mesmo che apeteza viaxar pola nosa comunidade para descubrir diferentes zonas xeolóxicas!

Neste recurso aprenderás a interpretar mapas e planos e a recoñecer os minerais e rochas que hai na túa contorna. O teu reto será converterte nunha persoa exploradora da xeosfera e descubrir os tesouros xeolóxicos que se agochan baixo os teus pés.

Comezamos a explorar?

## Lectura facilitada

Sabías que baixo os teus pés hai pistas que contan a historia da Terra?

Coas rochas e os minerais podemos descubrir
como é o interior do planeta
e como foi cambiando co tempo.

As rochas e minerais non só forman a paisaxe.
Tamén son moi importantes para a nosa vida diaria.
Están nos edificios, nos móbiles, nos lapis, no vidro
e mesmo nalgúns alimentos.

Agora imos observar o mapa xeolóxico de Galicia.

- Podes atopar onde está a túa vila ou cidade?
  Se che custa, preme na icona de “Apoio visual”.
- Que tipo de rochas hai debaixo do chan que pisas cada día?

Aínda que agora o mapa poida parecer difícil,
cando remates este tema saberás recoñecer moitas rochas
e entenderás mellor as paisaxes de Galicia.

Quizais ata che entren ganas de viaxar pola comunidade
para descubrir zonas xeolóxicas diferentes.

----

Neste recurso vas aprender a interpretar mapas e planos
e recoñecer que minerais e rochas hai na túa contorna.

O teu reto será converterte nunha persoa exploradora da xeosfera
e descubrir os tesouros que se agochan baixo os teus pés.

Comezamos a explorar?

## Audio

## Apoio visual

Premendo na ligazón inferior podedes ver o mapa con maior detalle.

# Mapa político de Galicia: concellos e comarcas.

- Comarcas e concellos de Galicia (Nova xanela)

# Que vas aprender?

Ao longo deste recurso aprenderás a:

- Identificar a estrutura interna da Terra e as súas diferentes capas.
- Analizar os procesos internos da Terra e o seu papel na formación dos materiais da superficie terrestre.
- Entender os fenómenos xeolóxicos como terremotos, erupcións volcánicas e a formación de cadeas montañosas.
- Comprender a composición, características e clasificación das rochas e dos minerais.
- Coñecer a importancia das rochas e minerais na conformación da xeosfera.
- Participar na consecución dos obxectivos de desenvolvemento sostible (ODS 2030), especialmente co ODS 7 (enerxía accesible e non contaminante) e co ODS 12 (produción e consumo responsables).

## Lectura facilitada

Que vas aprender?

- Como é o interior da Terra e cales son as súas capas.
- Que son os volcáns, os terremotos e as montañas.
- Como se forman as rochas e os minerais.
- Para que se usan as rochas e minerais e por que son tan importantes.
- Colaborar cos Obxectivos de Desenvolvemento Sostible (ODS 2030), especialmente:
  - ODS 7: usar enerxía barata e non contaminante,
  - ODS 12: producir e consumir sen danar a natureza.

Páxina 2 de 34

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)