# 3.2 Os minerais

## Glosario

## Orixe inorgánica

Definición:

  Proceso de formación en que non interveñen os seres vivos.

Exemplo:

  A solidificación do magma ten unha orixe inorgánica.

# Os minerais: os ladrillos da xeosfera

A xeosfera está formada por unha enorme variedade de minerais, que son os compoñentes básicos das rochas. Pero, que é exactamente un mineral?

Os minerais son substancias sólidas homoxéneas, naturais e de orixe inorgánica, que teñen unha composición química definida e unha estrutura cristalina. Isto último significa que os seus átomos están organizados nunha disposición ordenada e estable.

Algúns minerais están compostos por un só elemento, como o ouro ou o diamante (carbono puro), mentres que outros están formados por varios elementos combinados, como o cuarzo (silicio e osíxeno). Moitas veces a súa forma é irregular e dise que teñen un hábito masivo. Non obstante, outras teñen espazo, tempo e dispoñibilidade atómica suficiente para medrar e podemos velos con formas xeométricas regulares como a cúbica da pirita ou a romboédrica da calcita.

## Lectura facilitada

A xeosfera está formada por moitos tipos de minerais.
Os minerais son os compoñentes básicos das rochas.
Pero… que é un mineral?

Os minerais son substancias que teñen estas características:

- Son sólidos.
- Son naturais.
- Teñen orixe inorgánica (non veñen de seres vivos).
- Teñen unha composición química definida.
- Teñen unha estrutura cristalina, é dicir,
  os seus átomos están colocados de forma ordenada e estable.

Algúns minerais están formados por un só elemento,
como o ouro ou o diamante (que é carbono puro).

Outros minerais están formados por varios elementos,
como o cuarzo, que ten silicio e osíxeno.

Moitos minerais teñen unha forma irregular,
e dise que teñen un hábito masivo.

Outros minerais medran con tempo, espazo e átomos suficientes,
e forman cristais con formas regulares.
Por exemplo:

- A pirita, que pode ter forma cúbica.
- A calcita, que pode ter forma romboédrica.

Páxina 11 de 34

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)