# Os combustibles fósiles

# Carbón e petróleo: a enerxía que vén do pasado

Hai millóns de anos, restos de plantas e organismos mariños quedaron atrapados entre capas de sedimentos nun ambiente sen osíxeno.

A presión e a temperatura transformáronos lentamente en dúas importantes fontes de enerxía: o carbón e o petróleo, dous combustibles fósiles de grande importancia.

## O carbón: bosques convertidos en combustible

En antigas zonas pantanosas, a acumulación de restos vexetais que quedaron mergullados en ausencia de osíxeno, deu lugar ao carbón, un material usado durante séculos como fonte de enerxía.

Segundo o seu grao de transformación, de menor maior contido en carbono, distínguense:

- Turba: é o primeiro carbón en formarse e que se atopa aínda en transformación nas zonas húmidas e turbeiras.
- Lignito: fórmase cando se van depositando restos sedimentarios sobre a turba e son compactados.
- Hulla: orixínase por compactación de sedimentos sobre o lignito. Emprégase para a produción de electricidade nas centrais térmicas ou nos altos fornos.
- Antracita: último tipo de carbón en formarse. Moi rico en carbono e con máis poder enerxético.

## O petróleo: vida mariña convertida en combustible

Trátase dun material en estado líquido.

O plancto, formado por microorganismos mariños que viviron hai millóns de anos, transformouse baixo presión, alta temperatura e en ausencia de osíxeno, en petróleo e gas natural. Estes materiais quedaron atrapados nos espazos baleiros das rochas, a grandes profundidades.

Os derivados do petróleo empréganse como:

- Combustible en motores de combustión de automóbiles, barcos e avións.
- Materia prima para a fabricación de plásticos, tecidos sintéticos, cosméticos, fertilizantes...

Aínda que carbón e petróleo foron fundamentais no desenvolvemento da sociedade, o seu uso excesivo xera contaminación e contribúe ao cambio climático. Por iso, actualmente búscanse fontes de enerxía máis limpas e renovables, como a solar ou a eólica.

## Lectura facilitada

Hai moitos millóns de anos, restos de plantas e de animais mariños
quedaron enterrados entre capas de sedimentos.

Nese lugar non había osíxeno,
e co paso do tempo, a presión e a calor
fixeron que eses restos se convertesen en carbón e petróleo.

O carbón e o petróleo son materiais especiais,
porque veñen de seres vivos antigos
e dan moita enerxía.

## O carbón: bosques convertidos en combustible

Hai moito tempo, en zonas pantanosas,
os restos de plantas quedaron baixo terra e sen osíxeno.
Co paso do tempo, a presión e a calor fixeron que se formasen
diferentes tipos de carbón, usado como fonte de enerxía.

Segundo o grao de transformación, hai catro tipos,
de menos a máis ricos en carbono:

- Turba: é o primeiro tipo de carbón.
  Aínda se está formando en zonas húmidas como as turbeiras.
- Lignito: fórmase cando se acumulan máis capas sobre a turba
  e estas se compactan.
- Hulla: fórmase ao compactarse o lignito.
  Úsase para producir electricidade nas centrais térmicas
  ou nos altos fornos.
- Antracita: é o último carbón en formarse.
  Ten moito carbono e moita enerxía.

## O petróleo: vida mariña convertida en combustible

O petróleo é un material líquido.
Formouse a partir de plancto,
pequenos seres vivos mariños que viviron hai millóns de anos.

Estes organismos quedaron enterrados sen osíxeno,
e co paso do tempo, a presión e a calor transformáronos
en petróleo e gas natural.
Agora están atrapados a gran profundidade,
nos ocos que quedaron nas rochas.

O petróleo úsase como:

- Combustible para coches, barcos e avións.
- Materia prima para facer plásticos,
  tecidos sintéticos, cosméticos, fertilizantes, entre outros.

O problema do seu uso

O carbón e o petróleo foron moi importantes
para o desenvolvemento da sociedade.

Pero o seu uso contamina o medio ambiente
e contribúe ao cambio climático.

Por iso, hoxe búscanse fontes de enerxía máis limpas,
como a solar ou a eólica.

Páxina 19 de 34

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)