# Miniexperiencias

# Miniexperiencia 1: Non me raies!

A dureza é unha das propiedades máis útiles para identificar minerais.

Nesta actividade imos probar e comparar distintos minerais para saber cales son máis brandos e cales máis duros. Para facelo correctamente, segue os pasos que se indican a continuación:

1. Prepara os materiais: reúne os minerais que vas probar (exemplo: talco, fluorita, cuarzo) e asegúrate de que cada un está ben identificado.
2. Proba a dureza: intenta riscar un mineral cun outro. Se o primeiro mineral risca ao segundo, significa que ten maior dureza. Repíteo con todos os minerais.
3. Clasifica os minerais: ordena os minerais de menor a maior dureza, baseándote nas probas realizadas. Utiliza a escala de Mohs para situar cada mineral (por exemplo, o talco ten dureza 1 e o diamante 10).
4. Comproba a orde: revisa que a orde sexa correcta, comparando os resultados das probas coas propiedades coñecidas de cada mineral.
5. Anota os resultados: fai unha lista dos minerais ordenados pola súa dureza e escribe as observacións realizadas durante as probas.
6. Conclusión: analiza as características dos minerais e as propiedades observadas nas probas.

Precaucións
Manipula con coidado os minerais, especialmente os de maior dureza.
Realiza as probas suavemente para non danar os materiais.

## Cuestión 1

Como pode a dureza dun mineral influír na súa utilización en diferentes industrias ou aplicacións?

## Cuestión 2

Por que é importante coñecer a escala de Mohs e as propiedades de dureza ao traballar cos minerais?

## Lectura facilitada

A dureza é unha das propiedades máis útiles para identificar minerais.

Nesta actividade imos probar e comparar distintos minerais
para saber cales son máis brandos e cales máis duros.

Para facelo ben, seguide os seguintes pasos:

1. Preparade os materiais:
Reunide os minerais que ides usar
(por exemplo: talco, fluorita, cuarzo).
Asegurádevos de que están ben identificados.

2. Probade a dureza:
Tentade riscar un mineral con outro.
Se un mineral risca a outro, é porque ten maior dureza.
Facede esta proba con todos os minerais.

3. Clasificade os minerais:
Ordenade os minerais de menor a maior dureza,
segundo o que observastes nas probas.
Usade a escala de Mohs para saber a súa dureza:
o talco ten dureza 1 e o diamante 10.

4. Comprobade a orde:
Revisade que a orde sexa correcta,
comparando cos datos coñecidos de cada mineral.

5. Anotade os resultados:
Facede unha lista dos minerais segundo a súa dureza.
Escribide tamén as observacións das probas.

6. Conclusión:
Analizade como son os minerais
e que propiedades observastes.

Precaucións:
– Manipulade os minerais con coidado, sobre todo os máis duros.
– Facede as probas con suavidade, para non danar os materiais.

## Cuestión 1

Como pode a dureza dun mineral influír nos seus usos?

## Cuestión 2

Por que é importante coñecer a escala de Mohs e a dureza dos minerais?

# Miniexperiencia 2: É o ouro dos parvos?

Imos descubrir se o fragmento que tes diante é ouro verdadeiro ou pola contra se te poderían estafar!

Para isto, segue os seguintes pasos:

1. Recolle o material necesario

- Unha báscula precisa para medir o peso do fragmento.
- Un recipiente graduado (como unha probeta) con auga.
- Unha ferramenta para somerxer o fragmento sen tocar o recipiente (como un fío delgado ou unha pinza).

2. Mide a masa do fragmento

Coloca o fragmento na báscula e anota o seu peso en gramos (g).

3. Enche o recipiente con auga

Enche a probeta con suficiente auga para cubrir a peza e anota o volume inicial da auga (en mililitros ou cm³).

4. Somerxe o fragmento

Con coidado, introduce o fragmento no recipiente coa auga sen derramar nada.
Asegúrate de que o fragmento quede completamente somerxido e que non toque as paredes ou o fondo do recipiente.

5. Anota o volume final da auga

Observa o nivel da auga despois de introducir o fragmento e anota o novo volume.

6. Calcula o volume do fragmento

Resta o volume inicial ao volume final.

- Volume do fragmento = Volume final − Volume inicial

7. Determina a densidade

Usa a fórmula da densidade:

- Densidade = Masa / Volume

8. Compara os valores da densidade

- A densidade do ouro puro é aproximadamente 19,3 g/cm³
- A densidade da pirita é moito menor, aproximadamente 5 g/cm³

Se o valor se aproxima a 19,3 g/cm³, probablemente o fragmento sexa ouro. Se é máis próximo a 5 g/cm³, é pirita.

Se tes dúbidas, repite o procedemento para asegurarte da precisión dos valores.

## Cuestión 1

Por que a densidade é unha propiedade útil para diferenciar entre o ouro e a pirita? Cita outras propiedades que poderían complementar este procedemento de identificación.

## Cuestión 2

Se tras medir a densidade dun fragmento obteñen un valor de 10,5 g/cm³, pode afirmarse que é ouro? Que outros factores ou erros poderían influír neste resultado?

## Lectura facilitada

Imos descubrir se o fragmento que tes diante é ouro verdadeiro ou se tentan estafarte!

Segue estes pasos para comprobar se é ouro ou pirita:

1. Recolle o material necesario

- Unha báscula precisa para medir o peso.
- Un recipiente graduado con auga (como unha probeta).
- Un fío delgado ou unha pinza para somerxer o fragmento sen tocar o recipiente.

2. Mide a masa do fragmento

- Coloca o fragmento na báscula e anota o seu peso en gramos.

3. Enche o recipiente con auga

- Enche a probeta con auga ata cubrir o fragmento.
- Anota o volume inicial da auga en mililitros ou centímetros cúbicos.

4. Somerxe o fragmento

- Introduce o fragmento con coidado na auga.
- Asegúrate de que quede completamente somerxido e non toque o fondo nin as paredes do recipiente.

5. Anota o volume final da auga

- Observa o novo nivel da auga e anótao.

6. Calcula o volume do fragmento

- Resta o volume inicial ao volume final.
- Volume do fragmento = volume final - volume inicial.

7. Calcula a densidade

- Aplica a fórmula: densidade = masa / volume.

8. Compara os valores

- Se a densidade está preto de 19,3 g/cm³, o fragmento pode ser ouro.
- Se se achega a 5 g/cm³, é pirita.

Se tes dúbidas, repite o proceso para asegurar que os resultados sexan correctos.

## Cuestión 1

Por que a densidade é unha propiedade útil para diferenciar entre o ouro e a pirita?

Cita outras propiedades que poderían complementar este procedemento de identificación.

## Cuestión 2

Se tras medir a densidade dun fragmento obteñen un valor de 10,5 g/cm³, pode afirmarse que é ouro?

Que outros factores ou erros poderían influír neste resultado?

# Diario de aprendizaxe

Como ves, as miniexperiencias serven para levar á práctica e comprobar os contidos que estudaches.

Escolle a miniexperiencia que máis che gustou, accede ao teu diario de aprendizaxe e reflexiona sobre a importancia da experimentación na ciencia.

Páxina 15 de 34

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)